
Szent Antimosz nikomédiai püspök, fölszentelt vértanú és szentéletű Teoktisztosz atyánk, a nagy Euthümiosz vezeklőtársának emléke.
A szerda esti alkonyati zsolozsmán
„Uram, tehozzád...” után
1. hang Dicséretes vértanúk...
Isteni bölcsességű boldog, * a szent hitért kiontott pirosló véreddel * ékesítetted a te isteni szolgálatra fölszentelt ruházatodat, * istenfélelmeddel jutottál el * hatalomról hatalomra * és dicsőségből dicsőségbe. * Esedezzél érettünk, * ajándékozzon lelkünknek békességet *’ és gazdag kegyelmet!
Előbb vérontás nélküli áldozatot * mutattál be Istennek, * mint törvény szerint fölszentelt pap, * majd pedig önmagadat * áldoztad föl véresen * teljesen elégő kedves áldozatul Krisztusnak, * isteni szózatú boldog, * kihez esedezzél *’ a téged magasztalókért!
Egész sereggel * vezetted a vértanúkat Krisztushoz, atyánk, * tanításaiddal * oktatván és intvén, * és magadat állítottad eléjük nyílt például, * isteni bölcsességű Antimosz! * Esedezzél velük együtt az Úrhoz, * hogy ajándékozzon lelkünknek békességet *’ és gazdag kegyelmet!
Szent Teoktisztosz atya! * A te fényes emlékünnepeden * örvendezik a szerzetesek serege, * életmódodnak szépsége, * csodáidnak kegyelme * és kegyelem-ajándékaid tündöklése miatt. * Esedezzél érettünk Krisztushoz, * ajándékozzon lelkünknek békességet *’ és gazdag kegyelmet.
Szent és hírneves Teoktisztosz atya! * Önmegtagadásod erejétől megrettentek a gonosz lelkek, * s állhatatos imádságod nyomán váltak tehetetlenné, * mert Krisztus lett segítőtársad. * Hozzá esedezzél érettünk, * hogy ajándékozzon lelkünknek békességet *’ és gazdag kegyelmet!
Csodálatos Teoktisztosz atya! * Valóban „Isten teremtményének" bizonyultál, * mert Isten képére alkotott lényedet megtartva * életmódoddal azt valóra váltottad, * a szent köntössel járó hivatást igazoltad. * Esedezzél érettünk Krisztushoz, * ajándékozzon lelkünknek békességet *’ és gazdag kegyelmet!
Dicsőség... 6. hang 
Mindvégig törvény szerinti főpap voltál, * boldog Szent Antimosz, * mert az isteni kimondhatatlan titkokat szolgáltad, * és saját véredet is feláldoztad Krisztus Istenünkért, * és magadat ajánlottad föl kedvesen fogadott áldozatul. * Bátran járulhatsz ezért eléje. * Esedezzél állhatatosan érettünk, * kik a te legdrágább emlékedet * hittel és szeretettel megüljük, * hogy mentse meg tisztelőidet *’ minden bajtól és fondorlattól.
Most és... 
Hangold kegyességre, jóság kedvelője, a te Fiadat: * adjon kegyesen bocsánatot sok-sok vétkünkre * és méltasson minket a jobbján állók jutalmára, *’ az ő Országára!
Előverses sztihirák
5. hang 
Üdvözítőnk tanítványai, titkainak szemlélői, * a láthatatlant és kezdetnélkülit hirdettétek, mondván: * Kezdetben vala az Ige. * Nem teremtetett az angyalok előtt, * nem emberektől kapott tanítást, * onnan felülről volt bölcsessége. * Így, mivel bátran járulhattok hozzá, *’ könyörögjetek nála a mi lelkünkért!
Az Úrnak apostolait énekszóval magasztaljuk, * mert a kereszt fegyverzetét magukra öltötték, * a bálványozás tévelyét megszüntették, * és a győzelem koszorúját elnyerték. * Az ő könyörgésükre, Istenünk, *’ könyörülj rajtunk!
Lelketek állandó ébersége miatt Krisztust meg nem tagadtátok, * legyőztétek a szenvedélyek rettenetes és veszedelmes fellángolását, * a zsarnokok arcátlanságát megaláztátok, * a hitet megingathatatlanul, töretlenül megőriztétek, * és a mennybe jutottatok, szent vértanúk. * Bátran járulhattok ezért Krisztushoz, *’ esedezzetek hozzá, hogy adjon nekünk bőséges kegyelmet.
Dicsőség... 6. hang
Szentéletű atya! * Az egész földre elhatott jótetteid híre. * Azért a mennyben találtad meg fáradozásod megérdemelt jutalmát. * Az ördögök seregeit elűzted* és eljutottál az angyali rendek közelébe, * és utánoztad azoknak szeplőtelen életét. * Mivel bátran az Úr elé járulhatsz, *’ szüntelenül esedezzél hozzá a mi lelkünkért!
Most és... 
Nyájadra támadt a gonosz ellenfél, * egyenként küzdve mindnyájunk ellen, ó Szeplőtelen, * de te ments meg minket az ő kártevésétől, *’ ó Istenszülő!

.Tropár(ok)
4. hang
Erényekben társa, * a püspöki trónon helyettese lévén az apostoloknak, * s isteni ihletéssel munkálkodván * a szemléletig emelkedtél föl; * ennek folytán az igazság igéit hirdetvén * utolsó csepp véredig küzdöttél a hitért, * szent Antimosz fölszentelt vértanú, * imádd Krisztus Istent, *’ hogy üdvözítse a mi lelkünket!
Dicsőség... 8. hang
Könnyeidnek árja által a puszta terméketlenségét termővé tetted, * midőn sóhajok között száz szenvedést elviseltél * és az egész világ világító fáklyájává lettél, * csodákkal tündöklő Szent Teoktisztosz atya, *’ imádd Krisztus Istent, hogy üdvözítse lelkünket!
Most és... 
Életünk szellemi ajtaja, tisztaságos Istenszülő, * szabadíts meg mindnyájunkat a bajoktól, * kik hittel menekültünk Tehozzád, * hogy dicsőíthessük lelkünk üdvösségére *’ a Te szent születésedet.
